Õiguskantsleri Kantselei
Kohtu 8
15193 TALLINN
	Teie 07.02.2025 nr 7-4/250231/2500852

Meie 21.02.2025 nr 1.5-1/003889-1	

Lugupeetud Evelin Lopman

Palun vabandust, et vastus viibis.	
Maksu- ja Tolliametis väärtustame selget ja viisakat suhtlust. Järgime seda muu hulgas ka e-kirjade saatmisel. Seejuures peame oluliseks, et meie teavitused jõuaksid klientideni sobival ajal.
Kui oleme oma e-teenuste keskkonnas e-MTA teinud inimesele kättesaadavaks dokumendi, siis maksukorralduse seaduse järgi (§ 54 lg 2) saadame talle e-posti aadressile või tekstisõnumiga mobiiltelefoni numbrile selle kohta teavituse. Teavitusi saadame nendele kontaktidele, mis on e-MTAsse märgitud. Juhtudel, kus meile pole teada inimese e-posti aadressi või mobiiltelefoni numbrit, saadame maksuteateid ka tavaposti teel.
E-kirja või tekstisõnumiga teavituse moodustamiseks ja väljasaatmiseks kasutame tehnilisi rakendusi, mis annavad võimaluse teavituste väljasaatmist ajatada. Meie kasutame selleks teavitussüsteemi IRIS Notification. Süsteem võimaldab määrata teavituste välja saatmise algus- ja lõppkellaaega. Muu hulgas lubab see välistada teavituste saatmist näiteks pühadel ja nädalavahetusel. 
Lähtudes maksukorralduse seaduse §52 lg 3 ja haldusmenetluse seaduse § 29 oleme saatnud teavitusi ajatatult nii, et need jõuaksid adressaatideni ajavahemikul kella 8st 20ni. 
Küll aga on ka selliseid olukordi, kus inimesed ootavad meilt kiiret vastust olenemata kellaajast. Saadame dokumente ja teateid automaatselt süsteemist viivitamata töövälisel ajal juhul, kui tegemist on kliendi enda algatatud protsessiga (maksuvõlgade ajatamine, e-MTA-s tollideklaratsiooni esitamine, tollis kinni peetud kauba vabastamine jne).	 

Seega tuleb meil hoolitseda selle eest, et mõningaid teavitusi oleks võimalik saata inimestele ööpäevaringselt. Soovime reageerida esimesel võimalusel selleks, et olla võimalikult läbipaistvad, tagada seadusekuulekus ja vältida võimalikke negatiivseid tagajärgi.
Paraku ei ole meil võimalik alati tagada adressaadile võimalust saadetud teavituste osas juba samal tööpäeval klienditoega suhelda. Leiame aga, et kliendi õigused on piisavalt tagatud ka juhul, kui ta saab meie klienditoega ühendust võtta juba järgmisel tööpäeval.	

Seoses 2025. aasta alguses rakendunud mootorsõidukimaksu seadusega soovisime oma e-teenuste keskkonnas e-MTA kättesaadavaks tehtud maksuteadetest informeerida inimesi esimesel võimalusel. Kuna nende maksuteadete ja nii ka teavituste kogused olid erakordselt mahukad (484 964 teavitust), juhtus paraku nii, et teavitussüsteem, sh meiliserver ei suutnud kõiki teateid tavapärasel tööajal välja saata.
Tõsi on, et selliseid olukordi on ette tulnud ka varem. Nii on juhtunud näiteks maamaksu teadete e-MTAs kättesaadavaks tegemise teavitustega, kui tuli välja saata palju teavitusi korraga.
Oleme tekkinud olukorrast teadlikud. Analüüsime seda ja teeme koostöös Rahandusministeeriumi Infotehnoloogiakeskusega parendusi, et edaspidi ei jõuaks e-kirjad ja tekstisõnumid klientideni hilisel ajal, kui see pole vältimatult vajalik.
Meie eesmärk on mistahes nõustamise protsessis olla võimalikult meeldiv ja tagada sujuva suhtluse, mis arvestab nii inimeste ootuste kui ka meie töökorraldusega. 

Kui Teil on meie teavituste saatmise protsessi kohta ettepanekuid, mida saaksime oma IT-partneriga koos süsteemi parendamisel arvestada, siis kõik sellised ettepanekud on väga teretulnud.

Lugupidamisega
/allkirjastatud digitaalselt/
Heli Kullamaa		
Osakonnajuhataja
Klienditeeninduse osakond	
Maksu- ja Tolliamet